
Hiperglikémia által kiváltott oxidatív stressz közvetítette mechanizmusok streptozotocin-indukált diabéteszes patkányok nyálmirigyeiben

Kulcsszavak: MPO; SOD; GSH; MMP-2; PAD4
Bevezetés: A diabétesz mellitus (DM) egy anyagcsere-betegség, amely az
inzulintermelés hiányából vagy inzulinrezisztenciából adódik. A rendellenes
glükóz-anyagcsere következtében fellépő hiperglikémia valószínűsíthetően
károsítja a nyálmirigyek működését, ami különféle problémákhoz vezethet,
mint például a beszéd, rágás, ízlelés és emésztés nehézségei. A betegség
növekvő előfordulásának tükrében fontos a diabéteszes hiposzaliváció
mechanizmusának részletes vizsgálata. Kutatásunk célja a diabéteszes és
kontroll patkányok izolált nyálmirigyeinek gyulladásos és antioxidáns
markereinek azonosítása volt, hogy jobban megértsük a hiperglikémia által
okozott nyálelválasztás csökkenésének hátterét.
Módszerek: A kísérlet során felnőtt hím Wistar patkányokban 1-es típusú
DM -t indukáltunk egyszeri intraperitoneális STZ (streptozotocin) injekcióval
(60 mg/kg). A kontroll csoportban azonos mennyiségű citrát puffert
alkalmaztunk. A nyálmirigyek mieloperoxidáz (MPO), szuperoxid-dizmutáz
(SOD), glutation (GSH) aktivitását, a matrix-metalloproteáz-2 (MMP-2)
expresszióját és aktivitását, valamint a peptidil-arginin-deimináz 4 (PAD4)
mRNS szintjét vizsgáltuk (XXXIX./2040/2023).
Eredmények: Az eredmények azt mutatták, hogy a diabéteszes állatok
nyálmirigy szöveteiben magasabb MPO és MMP-2 aktivitás, valamint
expresszió volt megfigyelhető; míg a SOD és a GSH aktivitása csökkent. A
PAD4 mRNS szint nem volt mérhető a diabéteszes csoportban. Az STZ-vel
kezelt nyálmirigyek szekréciós funkciójának elemzése során a
noradrenalinra reagáló alfa-amiláz felszabadulásának szignifikáns
csökkenését is tapasztaltuk.
Megbeszélés: Az antioxidáns védelmi mechanizmusok kimerülése, valamint a
fibrózis mellett a neutrofil extracelluláris csapdákban (NET) található PAD4
expressziójának csökkenése is szoros összefüggésben áll az 1-es típusú DM -
el. Ez arra utal, hogy a gyulladásos folyamatok és az oxidatív stressz fontos
szerepet játszanak a nyálmirigyek funkciójának csökkenésében, a
cukorbetegség kontextusában. A kutatás további lépései a diabéteszes
hiposzaliváció mechanizmusainak mélyebb megértésére összpontosítanak,
ami potenciálisan új terápiás megközelítésekhez vezethet.

